Sjötíu prósent íbúa í Evrópusambandsríkjunum hafa verið bólusett að minnsta kosti einu sinni. Forseti framkvæmdastjórnarinnar fagnar árangrinum en varar við hættunni af delta-afbrigði veirunnar.
Búið er að bólusetja sjötíu prósent íbúa í ríkjum Evrópusambandsins að minnsta kosti einu sinni gegn kórónuveirunni. Misjafnt er þó eftir löndum hvernig verkinu miðar. Varað er við hættunni af delta-afbrigði veirunnar.
Ursula von der Leyen, forseti framkvæmdastjórnar ESB, greindi frá þessum árangri í yfirlýsingu í höfuðstöðvunum í Brussel í dag. Hún sagði að markmiðið hefði verið að ljúka við að bólusetja sjötíu prósent íbúanna í júlí einu sinni og það hefði tekist. Þegar er búið að fullbólusetja 57 prósent íbúanna, sem von der Leyen sagði að þýddi að Evrópa væri nú í fararbroddi í bólusetningum í heiminum. En betur má ef duga skal, sagði framkvæmdastjórinn. Hún varaði við hættunni af hinu bráðsmitandi delta-afbrigði kórónuveirunnar og því væri mikilvægt að sem flestir létu bólusetja sig, til að tryggja eigið heilbrigði og til að vernda aðra.
Von der Leyen bætti því við að Evrópusambandið ætlaði að sjá til þess að nóg yrði til af bóluefnum til að átakið gæti haldið áfram.
Í frétt Bloomberg fréttaveitunnar segir að 33,9 milljónir bóluefnaskammta séu gefnar í heiminum á hverjum degi. Búið er að bólusetja rúmlega fjórðung jarðarbúa.
Sjötíu prósent íbúa í Evrópusambandsríkjunum hafa verið bólusett að minnsta kosti einu sinni. Forseti framkvæmdastjórnarinnar fagnar árangrinum en varar við hættunni af delta-afbrigði veirunnar.